## La Generalitat convoca la IV edició dels Premis Participa-Acció amb una nova categoria per a trajectòries professionals

*** Es reconeixeran sis projectes que fomenten la participació i l’associacionisme en la Comunitat amb premis que oscil·len entre els 2.000 i 6.000 euros i un diploma acreditatiu
* El termini de presentació de sol·licituds s’inicia el 6 de març i finalitza el 7 d’abril**

La Generalitat ha publicat la convocatòria de la quarta edició dels Premis Participa-Acció, orientats a destacar projectes innovadors en l’àmbit de la participació ciutadana i el foment de l’associacionisme en la Comunitat Valenciana.

El [Diari Oficial de la Generalitat Valenciana](https://dogv.gva.es/va/resultat-dogv?signatura=2025/3806) (DOGV) ha publicat la convocatòria d’estos guardons que reconeixen les propostes executades per entitats locals, entitats ciutadanes, cases regionals, centres valencians en l’exterior (CEVEX), centres docents i ciutadania.

Esta quarta edició dels Premis Participa-Acció establix tres modalitats de projectes que poden optar als premis.

La primera s’orienta a impulsar les iniciatives de participació ciutadana, és a dir, les que possibiliten que la ciutadania intervinga, de manera individual o col·lectiva, en el disseny, execució i avaluació de la gestió pública o en el plantejament de polítiques públiques, expressant la seua opinió, aportant idees, suggeriments o propostes de millora, o comunicant necessitats o problemes detectats en l’Administració pública, entre altres possibilitats.

La participació ciutadana pretén que la comunitat s’integre activament en l’exercici de la gestió política, enfortint la cultura democràtica i contribuint així a la transparència de l’Administració.

Quant a la segona modalitat de guardons, es busca el reconeixement a projectes d’educació per a la participació, tant en l’àmbit formal com en el no formal. L’àmbit formal comprén des de l’Educació Infantil i Primària fins a l’Educació Secundària i l’educació superior.

En esta quarta edició, s’introduïx una nova categoria que premiarà la trajectòria professional en participació i associacionisme en els àmbits específics de les entitats ciutadanes, les cases regionals i els CEVEX, guardons que no comporten premi monetari.

**Premis i sol·licituds**

Els premis consistiran en un certificat o diploma de reconeixement i una dotació econòmica de 6.000 euros per al primer premi, 3.500 per al segon i 2.000 per a la tercera proposta guardonada, en cada una de les modalitats.

Quant a la nova modalitat de reconeixement a la trajectòria professional, que no suposa premi econòmic, consistirà en un certificat o diploma en cada un dels àmbits següents: entitats ciutadanes, cases regionals i CEVEX.

Cada persona física o entitat només podrà presentar un projecte per convocatòria i modalitat. No podran participar en les modalitats 1 i 2, les persones físiques o entitats que hagen resultat premiades en les dos últimes edicions dels Premis Participa-Acció.

Poden presentar les seues propostes a la quarta edició de Participa-Acció les persones físiques, els centres docents i les entitats ciutadanes i locals d’àmbit territorial inferior al provincial que hagen fet projectes innovadors i de qualitat que fomenten la participació ciutadana i l’associacionisme en els dos anys anteriors a la convocatòria. També les persones i entitats que hagen realitzat projectes i/o activitats que siguen continuació d’altres ja iniciats en anteriors anys si persistixen els fins pels quals es van iniciar o si hi ha previsió de continuar-los en el temps.

Les sol·licituds es podran presentar entre el 6 de març i el 7 d’abril de manera presencial en qualsevol oficina PROP de la Generalitat o via telemàtica.

Fecha: 05/03/2025